|  |
| --- |
| **Colombiahokko** |
| Bilete frå Dapa, Valle del Cauca, ca. 1700 moh.Foto: Matthew GableBilete frå Dapa, Valle del Cauca, ca. 1700 moh.Foto: Matthew Gable |
|
| **Utbreiing og status** |
| **Status i verda:** LC LivskraftigUtbreiinga av Colombiahokko Utbreiinga av Colombiahokko |
|
| **Systematikk** |
| **Rike:** | Dyr Animalia |
| **Rekkje:** | Ryggstrengdyr Chordata |
| **Underrekkje:** | Virveldyr Vertebrata |
| **Klasse:** | Fuglar Aves |
| **Orden:** | Hønsefuglar Galliformes |
| **Familie:** | Hokkoar Cracidae |
| **Slekt:** | *Ortalis* |
| **Art:** | **Colombiahokko** *O. columbiana* |
|
| **Vitskapleg namn** |
| ***Ortalis columbiana***Hellmayr, 1906 |

**Colombiahokko**, *Ortalis columbiana*, er ein hokko i slekta *Ortalis*. Han er ein av dei mest karismatiske artar som er endemiske til Colombia, der han held til skogane i nordlege, sentrale og vestlege delar av det søramerikanske landet, alltid vest for Andes.

Skildring
---------

Colombiahokko vart skildra i 1906 av den austerrikske ornitologen Carl Edward Hellmayr. I ein tidlegare periode var han klassifisert som ein underart av buskhokko, *Ortalis guttata*, men i lys av ulikskapar i vokalisering, morfologiske skilnader og biogeografiske omsyn, har han no blitt anerkjent som sjølvstendig art, 
i Clementslista frå 2011. Mellom anna er han langt større enn underartar av buskhokko og har andre fargetonar i fjørdrakta. Songen skil seg òg ved at *Ortalis columbiana* har ei 'forstaving' som buskhokko manglar: '*cha*, chachalac'.

Kjenneteikn
Denne hokkoen måler i gjennomsnitt 55 cm i lengd. Fjørdrakta har eit fargemønster med overside i gråbrunt med oliven tone; undersida er lysare, undergump brunraud. Bryst og nakke har skjelmønster med lyse fjørkantar, med lågaste buk i kvitt. Halen er brun, men har raudt på undersida. Beina er rosa, nebbet har blåleg fargetone.

Fjørdrakta skil seg monaleg frå buskhokkoen, som har større berr skinnflekk i andletet, litt meir avgrensa område med skjelmønster og meir utprega brunt på oversida. Buskhokkoen er dessutan mindre i kroppsstorleik.

Distribusjon og habitat
Colombiahokko er utbreidd på dei øvre skråningane av Cauca-dalen, nordlegaste utbreiing i sørlege Antioquia-departementet, og Magdalena-dalen frå Cundinamarca til Huila.

Dei attverande populasjonane er avgrensa til fragmenterte flekker av regnskog, skog og kratt i høgder mellom 100 og 2500 moh. Han er standfugl.

Føde
Han lever hovudsakleg av frukt og frø, og bidrar til frøspreiing.

Reproduksjon
Hekkevanane er dårleg kjente. Ein trur hekkinga skjer i februar. Dei byggjer reira sine på tregreiner, omgjeve av vegetasjon. Kullet kan vere på to egg.

Vern
Frå 1800-talet har habitatet for denne arten gjennomgått omfattande avskoging til landbruk, avskoginga har vore nesten totalt etter 1950 i midtre og øvre Magdalena og Cauca. Arten kan observerast i Forest Reserve Yotoco, som er skildra som «rikelegs» utbreidd i verneområde Caucadalen. Han har vernestatus livskraftig (LC) hos IUCN.

Kjelder
-------

* *Denne artikkelen bygger på «Ortalis columbiana» frå Wikipedia på spansk, den 6. april 2015.*

---

* del Hoyo, J. Collar, N. & Christie, D.A. (2014). *Colombian Chachalaca (Ortalis columbiana)* I: del Hoyo, J. Elliott, A. Sargatal, J. Christie, D.A. & de Juana, E. (eds.) (2014). Handbook of the Birds of the World Alive. Lynx Edicions, Barcelona. Henta den 6. april 2015
* Acosta-Rojas, Diana Carolina, and Dalia C. Barragán-Barrera. 2014. *Colombian Chachalaca (Ortalis columbiana)*, Neotropical Birds Online (T. S. Schulenberg, Editor). Ithaca: Cornell Lab of Ornithology; Henta den 6. april 2015
* BirdLife International (2015) Species factsheet: *Ortalis columbiana Arkivert 2015-04-12 ved Wayback Machine.*. Henta frå  den 6. april 2015

Referansar

1. ↑  Clements, J. F. T. S. Schulenberg, M. J. Iliff, B.L. Sullivan, and C. L. Wood (august 2011), *Updates & Corrections: August 2011, The Clements checklist of birds of the world: Version 6.6,* Cornell Lab of Ornithology, ref til "Page 55, Speckled Chachalaca *Ortalis guttata*"
2. ↑  <del Hoyo et al (2014)
3. 1 2  BirdLife International (2013)
4. ↑  Stattersfield, A. J. Crosby, M. J. Long, A. J. & Wege, D. C. (1998). Endemic bird areas of the world. Priorities for biodiversity conservation. Birdlife Conservation Series No 7. The Burlington Press (Cambridge). 846 p.
5. ↑  Delgado, M. E. (2010) Guacharaca Colombiana (Ortalis columbiana); *Wiki Aves Colombia*. (R. Johnston, Editor). Universidad ICESI. Cali. Colombia.

Bakgrunnsstoff
--------------

 Commons har multimedium som gjeld: **Colombiahokko**

* (no) *Colombiahokko* hos ArtsdatabankenRedigere på wikidata
* (en) *Colombiahokko* i Global Biodiversity Information FacilityRedigere på wikidata
* (en) *Colombiahokko* hos ITISRedigere på wikidata
* (en) *Kategori:Ortalis columbiana* – bilete, video eller lyd på Wikimedia CommonsRedigere på wikidata
* *Ortalis columbiana* – detaljert informasjon på WikispeciesRedigere på wikidata


|  |  |
| --- | --- |
| Autoritetsdata | 
* Store norske leksikon
* ITIS

 |